પ્રમુખપદ માટેની દોડ ખૂબ જ તીવ્ર બની છે. આ દોડમાં પાલિકાના હાલનાં પ્રમુખ ગોપાલભાઇ ગોહિલ અને કારોબારી સમિતિના અધ્યક્ષ રમણભાઇ ઉર્ફે સોમભાઇ પટેલ વચ્ચે તીવ્ર રસાકસી છે. પાલિકા પ્રમુખપદની બેઠક બક્ષીપંચ માટેની અનામત બેઠક જાહેર થઇ હોવાથી બક્ષીપંચના અન્ય નગરસેવકો કે સેવિકાઓ પણ આમ તો આ રેસમાં છે. જેમાં હાલના બાંધકામ સમિતિના પ્રમુખ મુનાફભાઇ માસ્તર તેમજ પાલિકા મહિલા પૂર્વ પ્રમુખ શોભાબેન મોરે પણ આગળ રહ્યાં છે. હાલમાં ગણદેવી નગરપાલિકામાં 16 સભ્યો ભાજપનાં છે અને 8 સભ્યો કોંગ્રેસના છે. આ તમામ વચ્ચે વિરોધ પક્ષ પણ એની ભૂમિકા ભજવવા તકની રાહ જોઇને તાપીને બેઠો છે.દરમિયાન ગોપાલભાઇ ગોહિલ અને રમણભાઇ પટેલના સમર્થનમાં નગરસેવકોની સહીઓ લેવાનું હાથ ધરાતા મુઝાયેલા નગરસેવકોએ બંનેના સમર્થનમાં સહીઓ કરી આપી હોવાની જાણકારી મળી છે. આ તમામ વચ્ચે ગણદેવી શહેર ભાજપથી માડી જિલ્લા અને પ્રદેશ સુધી રજૂઆતોએ જોર પકડ્યું છે.